Арцём Доўбік

**Арцём Доўбік** (;  21 чэрвеня 1997 году) — украінскі футбаліст, нападнік італьянскага клюбу «Рома» і нацыянальнай зборнай Украіны.

## Кар’ера
### Клюбная
Выхаванец футбольнай школы «Чаркаскага Дняпра», куды трапіў праз адмысловую алімпійскую школу «Славуціч». Прафэсійную кар’еру запачаткаваў у 2014 годзе, паклаўшы на свой рахунак 7 галоў у сваім дэбютным сэзоне 2014—2015 гадоў. Улетку 2015 году пагадніўся з «Дняпром», але ўжо ў красавіку 2016 году быў выпраўлены ў арэнду ў малдаўскую «Зару», зь якой здабыў кубак Малдовы, аднак пры гэтым за дружыну амаль не гуляў. Па вяртаньні з арэнды Доўбік рыхтаваўся да новага сэзону з «Валыньню», але праз забарону на трансфэры для луцкага клюбу быў вымушаны зысьці з каманды. Пасьля зноў вярнуўся ў «Дняпро». 13 жніўня 2016 году дэбютаваў у элітным украінскім дывізіёне, зьявіўшыся ў матчы супраць «Ворсклы». У сэзоне 2016—2017 гадоў Арцём некалькі месяцаў быў адным з найлепшых футбалістаў і найлепшых маладых гульцоў Прэм’ер-лігі. Але, не зважаючы на бліскучую гульню маладога футбаліста, «Дняпро», шмат у чым празь зьняцьця пунктаў за нясплату даўгоў перад былым трэнэрскім штабам «Дняпра» на чале з Хуандэ Рамасам, пакінуў найвышэйшы дывізіён краіны ўпершыню ў гісторыі, пачаўшы наступны сэзон у Другой лізе. Гулец застаўся ў камандзе на пэўны час.

У 2018 годзе далучыўся да дацкага «Міт’юляна». У складзе каманды стаў чэмпіёнам і ўладальнікам кубка. 2 верасьня 2019 году быў арандаваны клюбам «Сёнэр’юск». З новым клюбам яшчэ раз стаў уладальнікам кубка. У 2020 годзе Доўбік вярнуўся ва Ўкраіну празь недахоп гульнявога часу, склаўшы кантракт зь нядаўна заснаваным клюбам «Дніпро-1», які толькі прасунуўся ў Прэм’ер-лігу Ўкраіны. Па расейскім уварваньні ва Ўкраіну ў 2022 годзе ўкраінскае першынство было адмененае і гулец далучыўся да кіеўскага «Дынама», якое ладзіла дабрачынныя матчы ў Эўропе. 6 жніўня 2023 году Доўбік склаў працоўную дамову з гішпанскім клюбам «Жырона», падпісаўшы кантракт да 2028 году. Гэты пераход каштаваў каталянцам 7 мільёнаў эўра, у выніку чаго нападнік стаў найдаражэйшым футбалістам у гісторыі клюбу. 12 жніўня забіў гол у дэбютным матчы супраць «Рэал Сасьедада», які завершыўся ўнічыю зь лікам 1:1. 21 студзеня 2024 году ўчыніў свой першы хет-трык цягам шасьці хвілінаў у пераможным матчы супраць «Сэвільлі» зь лікам 5:1.

2 жніўня 2024 году Доўбік прыяднаўся да італьянскай «Ромы», якая выклала за гульца 38 мільёнаў эўра.

### Міжнародная
У веку 19 гадоў Доўбік атрымаў свой першы выклік у склад нацыянальнай зборнай Украіны, калі ён быў улучаны ў сьпіс каманды на матч кваліфікацыі да чэмпіянату сьвету 2018 году супраць зборнай Ісьляндыі 5 верасьня 2016 году. Аднак дэбютаваў за зборную толькі ў адборачным матчы чэмпіянату сьвету 2022 году супраць зборнай Казахстану. 29 чэрвеня 2021 году на чэмпіянаце Эўропы 2020 году выйшаў на замену замест Андрэя Ярмоленкі ў матчы супраць зборнай Швэцыі ў 1/8 фіналу. Пазьней забіў пераможны гол у браму скандынаваў.

## Дасягненьні
**«Бэлц»**:
* Уладальнік Кубка Малдовы: 2016

**«Міт’юлян»**:
* Чэмпіён Даніі: 2018
* Уладальнік Кубка Даніі: 2019

**«Сёнэр’юск»**:
* Уладальнік Кубка Даніі: 2020

## Крыніцы

## Вонкавыя спасылкі
* 
* 
* 

Катэгорыя:Украінскія футбалісты